**Cara Buono** (s. 1. maaliskuuta 1971 Bronx, New York) on yhdysvaltalainen näyttelijä. Hänen roolisuorituksiinsa tv-sarjoissa kuuluvat muun muassa Dr. Faye Miller *Mad Men* -sarjan neljännellä tuotantokaudella ja Kelli Moltisanti kuudennella kaudella sarjassa *Sopranos.* Netflixin jännitystieteisarjassa *Stranger Things* Cara Buono on vuodesta 2016 eteenpäin esittänyt Miken ja Nancyn äitiä Karen Wheeleriä.

Lapsuus ja nuoruus
------------------

Buono varttui työläisperheessä New Yorkin Bronxissa. Hän on tehnyt 11-vuotiaasta saakka kaikenlaisia töitä ja sanoo, että työläisvaltaisella alueella hänelle kasvoi hyvä työmoraali. Lapsena ja nuorena hän muun muassa jakoi lehtiä ja työskenteli videoliikkeessä. Perheessä oli neljä lasta; Caralla on kaksi veljeä ja sisar. Perheellä on italialaiset sukujuuret.

Cara Buono kävi ensin Fiorello H. LaGuardia High Schoolia ja sen jälkeen Columbian yliopistoa, josta hän valmistui kolmessa vuodessa 1995. Hänellä oli kaksi pääainetta eli englanti ja politiikan tutkimus. Buono maksoi itse yliopisto-opiskelun, sillä työläisvanhemmilla ei ollut säästöjä, millä opintoja maksaa. Buono rahoitti opinnot näyttelijäntöistä saamillaan palkkioilla, apurahoilla ja ottamalla lainaa.

Ura
---

Cara Buonon ensimmäinen näyttämörooli oli 12-vuotiaana Harvey Fiersteinin näytelmässä *Spookhouse.* Hän pääsi mukaan näytelmään vapaan haun kautta, ja rakastui näyttämötaiteeseen. Cara pyysi 13-vuotiaana sisartaan viemään hänet teatteriin katsomaan Landford Wilsonin näytelmää *Burn This*, koska hän halusi nähdä John Malkovichin sen pääroolissa. Kokemus oli vaikuttava.

Buono jatkoi näyttelemistä teattereissa sekä Broadwayllä että Off Broadway -teattereissa. *Kauas pois* -sarjassa (engl. *I'll Fly Away*), jonka pääosassa nähtiin Sam Waterston, Buono esiintyi kolmessa jaksossa vuonna 1992. Samana vuonna hän esiintyi myös Jake Gyllenhaalin isän Stephen Gyllenhaalin ohjaamassa elokuvassa *Waterland* yhdessä Ethan Hawken, David Morrisseyn ja Jeremy Ironsin kanssa. Useat Buonon valkokangasrooleista ovat olleet indietuotetuissa elokuvissa kuten *Kohtalon sanelemaa* *(Next Stop Wonderland*, 1998) *Chutney Popcorn* (1999), *Kaksi Ninaa* (*Two Ninas*, 1999) ja *Happy Accidents* (2000).

Kova laki -sarjassa Buono on esiintynyt useita kertoja. *Hädän hetkellä* -tv-sarjassa (*Third Watch*) Buono esiintyi vuosina 2004–2005 Grace Fosterin roolissa. Tv-sarjassa *Sopranos* Buono esitti vuosina 2006–2007 Christopher Moltisantin (Michael Imperioli) vaimoa Kelliä. Buono tuli mukaan *Mad Men* -sarjaan kaudelle neljä vuonna 2010. Hän esitti Dr. Faye Milleriä, joka antaa haastetta Jon Hammin esittämälle misogynistiselle Don Draperille. Suoritus huomioitiin Emmy-ehdokkuudella vuonna 2011. *Mad Men* -sarja sai katsojat lähestymään Buonoa ja kertomaan hänelle omia muistojaan 1960-luvulta: Siihen aikaan miehet selvisivät sikailusta vähällä, naiset tupakoivat raskausaikana ja läimivät lapsiaan, työaikanakin ryypättiin; ja noita aikoja muistellaan sekä kauhulla että haikeudella.

Tv-sarjassa *Kohde* hän näytteli Martine Rousseau'ta vuosina 2014–2015. Hän on esiintynyt muun muassa Ang Leen elokuvassa *Hulk* vuonna 2003 ja vuonna 2010 elokuvassa *Ystävät hämärän jälkeen*.

Vuodesta 2016 Cara Buono on ollut mukana *Stranger Things* -sarjassa, jossa hän esittää Karen Wheeleriä, Miken ja Nancyn äitiä. Sarjan aikuisista vain Joycella (Winona Ryder) ja Hopperilla (David Harbour) tuntuu olevan joku käsitys pikkukaupungin oudoista tapahtumista. Buonon mukaan hänestä vaikutti kummalta, että Wheelerin teinien äiti tuntuu olevan niin pihalla. Niinpä hän ensimmäisellä kaudella mietti naiselle taustatarinan: kasariäidille kenties viini maistuu, josta syystä hän on hieman puutuneessa tilassa. Kolmannella kaudella perheen äidin rooli syvenee, ja Buonon kehittämä taustatarina punaisen langan hukanneesta naisesta tuntuu saavan vahvistusta. Karenilla saattaa olla mielessä muutakin kuin kotona tv:n äärellä nuokkuva aviomies.

Yksityiselämä
-------------

Cara Buono on ollut vuodesta 2010 naimisissa Peter Thumin kanssa. Thum on yhdysvaltalainen yrittäjä. Pari tapasi toisensa lentokoneessa. Aviomies vitsailee, että vaimo antoi hänelle ensitapaamisella kyytiä ja huumeita: lennon aikana Buono antoi miehelle jotakin, joka auttaa nukkumaan. Pariskunnalla on vuonna 2013 syntynyt tytär. Buonon mukaan hänen miehensä on inspiroiva, koska mies tekee eikä vain puhu, on rauhallinen ja varma.

Buonon luonnetta kuvaa se, että jos joku väittää hänelle, ettei hän pysty johonkin, hän pyrkii tekemään sen asian kahta kovemmin. Näin hän esimerkiksi juossut New Yorkin maratonin useammankin kerran, vaikkei ole lähtökohtaisesti ollut atleetti-tyyppiä.

### Naisasiaa

Kun toimittaja mainitsi *Stranger Things* -sarjan vastaavan tuottajan Shawn Levyn sanoneen, että naiset eivät muutu vähemmän kiinnostaviksi iän myötä, vaan päinvastoin vielä kiinnostavammiksi, Buono kommentoi: "Ennen naiset esittivät tyttöystäviä ja vaimoja, ja miehet aina veivät juonta eteenpäin. Nykyään myös naiset haluavat nähdä, että heitä edustetaan toimijoina. Ja se on myös kannattavaa, sillä puolet väestöstähän on naisia! Vielä on pitkä matka kuljettavana, mutta naiset ovat jo alkaneet kuljettaa kerrontaa tavalla, joka ei aiemmin ollut mahdollista."

Lähteet
-------

1. 1 2 3 4 5  Cara Buono *IMDb*. Viitattu 3.8.2019.
2. 1 2  Watkins, Gwynne: Mad Men’s Cara Buono on the Faye/Don Draper Affair *www.vulture.com*.  20. syyskuuta 2010. Viitattu 3.8.2019.
3. 1 2  Freydkin, Donna: Cara Buono shares cooking tips but no 'Mad Men' secrets - USATODAY.com *usatoday30.usatoday.com*. Viitattu 3.8.2019.
4. 1 2 3 4 5  Heller, Sabine: Cara Buono - Vogue.it *www.vogue.it*.  5. lokakuuta 2010.  Arkistoitu 3.8.2019. Viitattu 3.8.2019. (englanniksi)
5. ↑  LaGuardia High School | LaGuardia Arts Alumni *archive.is*.  8.4.2014.  Arkistoitu 8.4.2014. Viitattu 3.8.2019.
6. ↑  Vinciguerra, Thomas: The Sapranos *The New York Times*.  8.4.2007. Viitattu 3.8.2019. (englanniksi)
7. 1 2 3 4 5 6  Kevin Noble Maillard: ‘Stranger Things’: Mrs. Wheeler and Billy Pick Up Where They Left Off *The New York Times*.  4.7.2019. Viitattu 3.8.2019. (englanniksi)
8. ↑  I'll Fly Away *Elonet*. Viitattu 3.8.2019.
9. ↑  Waterland (1992) *Internet Movie Database*. Viitattu 4. elokuuta 2019.
10. ↑  Cara Buono, Mad Men: Red Carpet: Primetime Emmys *Television Academy*. Viitattu 3.8.2019. (englanniksi)
11. 1 2  Stahler, Kelsea: Stranger Things’ Mrs. Wheeler Is A Wine Mom, But She’s Not Clueless *www.refinery29.com*.  12. heinäkuuta 2019. Viitattu 3.8.2019. (englanniksi)
12. ↑  Cara Buono: My husband @peterthum made this with our 3 year old daughter. #boohttps://twitter.com/peterthum/status/787684640479993856 … *@CaraBuono*.  2016T16.57. Viitattu 3.8.2019. (englanniksi)

Aiheesta muualla
----------------

* Cara Buono Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Yhdysvallat

 |
|  |
| Henkilöt | 
* Elonet

 |

 |